钦定古今图书集成/明伦汇编/官常典/第605卷 > 张有誉
## 钦定古今图书集成/明伦汇编/官常典/第605卷 > 张有誉

按《江阴县志》：“有誉，字谁誉，履正仲子。万历己未进士。
性至孝，会试榜未发，心动驰归，中途即闻父讣，哀毁
尽礼。服阕，廷试二甲，例得北部，因便养母，力求改南
户部主事。应榷北新关，辞就浦口仓差，出入量平，军
民两德之。再奉命榷邗关，甫莅任，随开小关，以便往
来，正额足后，五尺以下舟免税放行。时盐使建魏珰”
生祠，去关甚近。遣官趋往，拜独坚不往。未几，珰败，擢
守饶州。清操绝俗，和厚爱民。捐俸新郡县学宫，训饬
生徒，皆亲为点课。重刻胡敬斋《居业录》，以崇正学。下
至狱囚，必躬亲省视，不令失所。七邑皆有生祠。七年
始陞江西粮道。屏驺从。临仓验米，酌定耗赠，严禁需
索。官旗不敢剥民，民亦争先输纳。积欠一清，各县俱
有馀米，即以补覆舟失粮者，运遂独先诸省。天津有
警，他使皆畏匿，独以兵法部勒漕艘五千馀，退入海
口，往来抚辑，昼夜无虚刻，漕得抵通，升七省漕储。峻
却谢，荐，馈仪及郡邑夫价不啻数千金，令行禁止。漕
政肃清，毕两运。丁母艰，庐墓数月。适荆溪，再召，使所
亲谕意，一见即大用，以居丧辞不往。服阕，补顺广道；
寻迁蜀臬；屡疏乞休。